Uznesenie Mestského súdu Bratislava III sp. zn. 23Exre/780/2023 z 21. 1. 2026
Uznesenie Mestského súdu Bratislava III z 21. januára 2026, sp. zn. 23Exre/780/2023, ECLI:SK:MSBA3:2026:1123937571.4

Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava III 23Exre/780/2023 1123937571 21. 01. 2026 JUDr. Ivona Hrčeková ECLI:SK:MSBA3:2026:1123937571.4
Uznesenie Mestský súd Bratislava III v konaní o zosúladenie údajov zapísanej osoby: Hasl s.r.o., so sídlom Brusnicová 10254/1A, 831 01 Bratislava - mestská časť Nové Mesto, IČO: 52 364 844, vo veci podnetu podnecovateľov: 1/ Lukáš Jančok, nar. XX.XX.XXXX, bytom O. a 2/Roman Görög, nar. XX.XX.XXXX, bytom B. rozhodujúc o sťažnosti podnecovateľov proti uzneseniu č. k. 23Exre/780/2023 - 51 zo dňa 03.01.2024, takto rozhodol: I. Súd sťažnosť podnecovateľov proti uzneseniu č. k. 23Exre/780/2023 - 51 zo dňa 03.01.2024 z a m i e t a. odôvodnenie: 1. Súd uznesením č. k. 23Exre/780/2023 - 51 zo dňa 03.01.2024 podnecovateľom uložil povinnosť zaplatiť v lehote 10 dní od právoplatnosti tohto uznesenia súdny poplatok za vykonanie zmeny zapísaných údajov v obchodnom registri vo výške 33,- eur. Podnecovateľom doručil Platobný predpis - S13-120124-0021 vystavený dňa 03.01.2024 na zaplatenie súdneho poplatku vo výške 33,eur ku konaniu č. 23Exre/780/2023. 2. Proti predmetnému uzneseniu podali podnecovatelia sťažnosť doručenú súdu dňa 24.01.2024 z dôvodu, že nie sú ochotní platiť súdny poplatok dvakrát, nakoľko už súdny poplatok vo výške 33.- eur zaplatili pri podaní návrhu na zápis zmeny zapísaných údajov do obchodného registra zo dňa 08.11.2023, č. k.: 2Re/4480/2023, business ID: 949243/2023. 3. Podľa ust. § 14 ods. 4 zákona č. 71/1992 Zb. o súdnych poplatkoch v rozhodnom čase (ďalej len zákon č. 71/1992 Zb.), v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie.. 4. Podľa ust. § 14 ods. 1 zákona č. 71/1992 Zb., ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). 5. Podľa ust. § 239 ods. 1 zákona č. 160/2015 Z. z. Civilný sporový poriadok (ďalej len „CSP“), proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. 6. Podľa ust. § 239 ods. 2 CSP, sťažnosť len proti dôvodom uznesenia nie je prípustná. 7. Podľa ust. § 240 CSP, sťažnosť môže podať ten, v koho neprospech bolo uznesenie vydané.
8. Podľa ust. § 242 CSP, sťažnosť sa podáva v lehote 15 dní od doručenia uznesenia na súde, ktorý napadnuté uznesenie vydal. 9. Podľa ust. § 243 CSP, v sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. 10. Podľa ust. § 248 CSP, o sťažnosti rozhodne súd prvej inštancie. 11. Podľa ust. § 249 CSP, súd prvej inštancie rozhodne o sťažnosti uznesením spravidla bez nariadenia pojednávania. 12. Podľa ust. § 250 CSP ods. 1, ak nie je sťažnosť dôvodná, súd sťažnosť zamietne. 13. Podľa ust. § 250 CSP ods. 2, ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. 14. Súd mal za preukázané, že podnecovatelia podali sťažnosť v zákonnej lehote, čím bola splnená zákonná podmienka pre posudzovanie sťažnosti žalobcu. Súd mal za to, že predmetná sťažnosť žalobcu nie je dôvodná. 15. Podnecovatelia podali dňa 08.11.2023 návrh na zápis zmeny zapísaných údajov do obchodného registra, ktorému bolo pridelené číslo konania 2Re/4480/2023, business ID: 949243/2023. K tomuto návrhu zaplatili súdny poplatok vo výške 33,- eur podľa správy o platobných podmienkach vygenerovanej a zaslanej prostredníctvom Ústredného portálu verejnej správy (ďalej len ÚPVS). Predmetným návrhom navrhovali do obchodného registra zapísať údaj v časti „Iné ďalšie právne skutočnosti“ v znení: „rozšírenie predmetu podnikania“. Registrový súd tomuto návrhu vyhovel a navrhovaný údaj dňa 09.11.2023 zapísal do obchodného registra. 16. Následne bol dňa 22.11.2023 súdu doručený podnet podnecovateľov 1/ a 2/ na začatie konania o zosúladenie údajov v obchodnom registri so skutočným právnym stavom pri obchodnej spoločnosti Hasl s.r.o., so sídlom Brusnicová 10254/1A, 831 01 Bratislava - mestská časť Nové Mesto, IČO: 52 364 844, č. k. 23Exre/780/2023, ktorým žiadajú o zápis predmetov činnosti do obchodného registra v zmysle osvedčenia o živnostenskom oprávnení, ktoré bolo prílohou návrhového formulára pri č. k. 2Re/4480/2023, business ID: 949243/2023 a o výmaz zapísaných údajov v časti „Iné ďalšie právne skutočnosti“ v znení: „rozšírenie predmetu podnikania“. 17. Súd na základe uvedeného začal uznesením zo dňa 19.12.2023, č. k. 23Exre/780/2023-43, ktoré nadobudlo právoplatnosť dňa 27.12.2023, konanie o zosúladenie údajov pri obchodnej spoločnosti Hasl s.r.o., so sídlom Brusnicová 10254/1A, 831 01 Bratislava - mestská časť Nové Mesto, IČO: 52 364 844 a zároveň vyzval účastníkov konania, aby sa v lehote 10 dní od doručenia výzvy vyjadrili či s vykonaním zápisu údajov do obchodného registra súhlasia, alebo aby uviedli skutkové tvrdenia alebo právne dôvody, ktoré bránia vykonaniu zápisu. Obaja podnecovatelia vyjadrili súhlas s vykonaním zápisu údajov do obchodného registra. 18. Mestský súd Bratislava III Uznesením zo dňa 03.01.2024, ktoré nadobudlo právoplatnosť dňa 03.02.2024, č. k. 23Exre/780/2023-49 vykonal zmenu zapísaných údajov v časti predmet činnosti v súlade s rozhodnutím valného zhromaždenia spoločnosti zo dňa 25.10.2023 a s vydaným osvedčením o živnostenskom oprávnení zo dňa 27.10.2023. 19. Podľa ust. § 298 ods. 2 Zák. č. 161/2015 Z. z. Civilného mimosporového poriadku v znení noviel (ďalej len CMP) ak registrový súd rozhodne o vykonaní zápisu do obchodného registra, súčasne uloží zapísanej osobe zaplatiť súdny poplatok vo výške, v ktorej by zapísaná osoba bola povinná zaplatiť súdny poplatok za návrh na zápis údajov do obchodného registra. 20. Podľa položky 17 písm. c) Sadzobníka súdnych poplatkov, ktorý tvorí prílohu Zák. č. 71/1992 Zb., platného v rozhodnom čase, vo veciach obchodného registra z návrhu na zápis zmeny alebo na doplnenie akéhokoľvek počtu údajov týkajúcich sa jednej zapísanej osoby s výnimkou zmeny alebo
doplnenia údajov v názve obce, v poštovom smerovacom čísle, v názve ulice alebo iného verejného priestranstva, prípadne s tým súvisiacej zmeny orientačného čísla alebo súpisného čísla, ak nedochádza k zmene jej sídla, miesta podnikania alebo bydliska činil súdny poplatok sumu vo výške 33,- eur. 21. Na základe vyššie uvedeného súd dospel k záveru, že nejde o duplicitnú platbu súdneho poplatku za vykonanie zmeny zapísaných údajov v obchodnom registri a podnecovatelia sú povinní uhradiť súdny poplatok vo výške 33,- eur podľa ust. § 298 ods. 2 Zák. č. 161/2015 Z. z. CMP v zmysle zaslaného platobného predpisu S13-120124-0021 vystaveného dňa 03.01.2024. Súd má za to, že súdny úradník postupoval správne, a preto vyhodnotil sťažnosť podnecovateľov ako nedôvodnú a rozhodol tak, ako je uvedené vo výrokovej časti tohto uznesenia. Poučenie: Proti tomuto rozhodnutiu odvolanie nie je prípustné.

